Úradný vestník L 063 , 06/03/2002 S. 0014 - 0014



Rozhodnutie Rady z 28. februára 2002 týkajúce sa kontrolných opatrení a trestných sankcií vo vzťahu k novej syntetickej droge PMMA (2002/188/SVV) RADA EURÓPSKEJ ÚNIE, so zreteľom na Zmluvu o Európskej únii, so zreteľom na jednotnú akciu 97/396/SVV zo 16. júna 1997 týkajúcu sa výmeny informácií, zhodnotenia rizika a kontroly nových syntetických drog [1] a najmä na jej článok 5 ods. 1, so zreteľom na iniciatívu Komisie, keďže: (1) bola vypracovaná správa o zhodnotení rizika týkajúca sa PMMA (paramethoxy-methylamfetamín alebo N-methyl-1-(4-methoxy-fenyl)-2-aminopropán), na základe článku 4 ods. 3 Jednotnej akcie 97/396/SVV, na zhromaždení zvolanom pod záštitou Vedeckého výboru Európskeho monitorovacieho strediska pre drogy a drogové závislosti; (2) v súčasnosti je PMMA kontrolovaná v rámci vnútroštátnych právnych predpisov týkajúcich sa drog v štyroch členských štátoch; (3) PMMA v súčasnosti nie je uvedená v žiadnom z dodatkov Dohovoru Spojených národov z roku 1971 týkajúcom sa psychotropných látok. PMMA predstavuje zdravotné riziká pre osoby a mohla by predstavovať riziko pre zdravie verejnosti. PMMA je obdobou amfetamínu, ktorá je veľmi blízka PMA uvedenej v dodatku 1 Dohovoru Spojených národov z roku 1971. PMMA nemá žiadnu terapeutickú hodnotu; (4) v rámci Európskej únie bola PMMA vždy konzumovaná spolu s PMA v tabletkách nazývaných "extáza" (MDMA). Pre PMMA ani pre PMA neexistuje žiaden jednoznačný spotrebiteľský trh; (5) PMMA je v kombinácii s PMA spojená s tromi úmrtiami v rámci Európskeho spoločenstva. Pokusy na zvieratách naznačujú, že medzi behaviorálne aktívnou a smrteľnou dávkou PMMA je malý rozdiel, a preto existuje vysoké riziko kritickej toxicity. Zdá sa, že PMMA má rovnakú toxicitu ako PMA a MDMA; (6) v štyroch členských štátoch dochádza k nezákonnému obchodu a distribúcii PMMA a tri z nich majú informácie o úlohe organizovaného zločinu v rámci nezákonného obchodu s PMMA/PMA. V rámci 29 incidentov bolo zabavených 18870 tabletiek obsahujúcich PMMA. V Európskej únii nedochádza k produkcii PMMA vo veľkom rozsahu. Dve laboratóriá boli skonfiškované v krajinách východnej Európy a predpokladá sa, že produkcia tam pokračuje; (7) členské štáty majú zabezpečiť, aby PMMA podliehala kontrolným opatreniam a trestným sankciám tak, ako je stanovené v rámci ich právnych predpisov, ktoré spĺňajú záväzky podľa Dohovoru Spojených národov z roku 1971 týkajúceho sa psychotropných látok, vo vzťahu k látkam uvedeným v jeho dodatkoch I a II, ROZHODLA TAKTO: Článok 1 Členské štáty prijmú v súlade s ich vnútroštátnymi právnymi predpismi potrebné opatrenia na to, aby podrobili PMMA (paramethoxy-methylamfetamín, alebo N-methyl-1-(4-methoxy-fenyl)-2-aminopropán) kontrolným opatreniam a trestným sankciám, tak ako je stanovené v rámci ich legislatívy, ktorá spĺňa záväzky podľa Dohovoru Spojených národov z roku 1971 týkajúceho sa psychotropných látok, vo vzťahu k látkam uvedeným v jeho dodatkoch I a II. Článok 2 Členské štáty podniknú v súlade s tretím pododsekom článku 5 ods. 1 jednotnej akcie 97/396/SVV opatrenia uvedené v článku 1 do troch mesiacov od dátumu nadobudnutia platnosti tohto rozhodnutia. Do šiestich mesiacov po dátume nadobudnutia platnosti tohto rozhodnutia budú členské štáty informovať Generálny sekretariát Rady a Komisiu o opatreniach, ktoré prijali. Článok 3 Toto rozhodnutie bude uverejnené v Úradnom vestníku Európskych spoločenstiev. Platnosť nadobudne deň po jeho uverejnení. V Bruseli 28. februára 2002 Za Radu predseda A. Acebes Paniagua [1] Ú. v. ES L 167, 25.6.1997, s. 1. --------------------------------------------------